Skoolfonds: Dís hoeveel ouers sal moet opdok | Maroela Media
Ouers wie se kinders vanjaar gr. R begin, kan verwag om R1,6 miljoen oor die volgende 15 jaar op te dok vir hul kinders se laerskool-, hoërskool- en universiteitsonderrig. Dit volgens berekeninge wat die beleggingsgroep Old Mutual gedoen het.
Dit is boonop indien jou kind in 'n openbare skool skoolgaan. Indien jy 'n private skool of universiteit kies, kan dit jou tot R3,7 miljoen uit die sak jaag. Die maatskappy het die berekeninge gebaseer op 'n 9%-inflasiekoers, wat tans vir die onderwyssektor geld. Die koste van onderwys groei dus jaarliks met meer as inflasie.
Volgens Old Mutual se berekeninge sal jou kind se laerskool- of hoërskoolloopbaan in 'n openbare skool gemiddeld R41 100 per jaar kos indien hy vanjaar vir die eerste keer skool toe gaan of in gr. 8 is. Indien jou kind in 'n private skool is, sal dit jou jaarliks gemiddeld R100 700 kos, dus dubbeld soveel as 'n openbare laerskool. 'n Private hoërskool sal ouers jaarliks R161 000 uit die sak jaag.
Indien jou kind oor vyf jaar eers skool toe gaan (2025) sal jy R1,9 miljoen betaal net om hom of haar deur matriek te kry in 'n openbare skool. Indien hy of sy eers oor tien jaar skool toe gaan, is die bedrag R2,3 miljoen oor 12 jaar.
Volgens navorsing wat die Skoleondersteuningsentrum in 2019 gepubliseer het, vermeerder sommige openbare skole se skoolfonds jaarliks met meer as 10%. Van die spogskole se skoolfonds beloop meer as R40 000 'n jaar.
"Dit beteken jy moet begroot vir R3 500 se skooluitgawes 'n maand indien jou kind vanjaar skool toe gaan. Dit sluit nie in uniforms, skryfbehoeftes of buitemuurse aktiwiteite in nie," sê Marius Pretorius, 'n bestuurder by Old Mutual. "Indien jou kind in 'n private skool is, moet jy vir meer as R8 000 'n maand begroot."
Deel van: Ouerskap, SA-nuus, Verbruikersake
Dan moet mens elke dag hoor hoe hierdie wesens kerm en kla dat almal skoolopleiding moet kry! Waar gaan dit eindig en wat word gedoen as jy dit nie kan bekostig nie. Almal kry nie alles verniet nie en moet net betaal sodat hulle vet salarisse kan ontvang. Ry die nuutste motors en bly in die mooiste huise terwyl die op soolvlak vergaan van ellende.
Ja nee, nou verstaan ek baie mooi dat party mense nie kinders wil hê nie. Dis letterlik n huis of klein plot se prys oor amper dieselfde tydperk.
En weereens betaal baie skole se kinders geen skoolgeld nie of baie min. Op die einde kry almal dieselfde tipe onderrig en werk as jy gelukkig is. Kan dit nie aldag verstaan nie.